
Zagreb, 24.07.2026.
Obrazloženje Općeg dijela izvještaja o izvršenju financijskog plana Sveučilišta u Zagrebu Geodetskog fakulteta za razdoblje I.-VI. 2026. godine




Prihodi i primici

U prvoj polovici godine 2026. godini Sveučilište u Zagrebu Geodetski fakultet je ostvario ukupne prihode u iznosu od 2.828.112,78 €.

Ostvareno je 2.156.656,08 € prihoda iz Državnog proračuna, iz izvora 11 – Opći prihodi i primici ukupno 2.071.176,60 € za sljedeće namjene: prihode za plaće zaposlenika u iznosu od 1.686.908,32 €, za prijevoz zaposlenika u iznosu od 25.391,99 €, za prihode za materijalne rashode i nefinancijsku imovinu u iznosu od 329.079,66 €, prihode za financiranje naknada za zaposlene 28.552,63 €, te prihodi refundacije za novčane naknade poslodavca zbog nezapošljavanja osoba s invaliditetom u iznosu od 1.244,00 €. Ostvareno je i 85.479,48 € prihoda iz izvora 58100 - Mehanizam za oporavak i otpornost – bespovratna sredstva – raspoloživ predujam ili unaprijed naplaćen prihod, za provedbu institucionalnih istraživačkih projekata izvedbene proračunske komponente Programskog ugovora za razdoblje 2025.-2029. godine. Ovime ukupni iznos prihoda iz nadležnog proračuna bilježi povećanje od 17,86% u odnosu na isto razdoblje prethodne godine.

Prihodi od prodaje proizvoda i robe te pružanja usluga tj. prihodi od obavljanja osnovnih poslova vlastite djelatnosti, prihodi od projekata na tržištu i zakupa poslovnog prostora, izvora 31 – Vlastiti prihodi, uplaćeni su u iznosu od 71.679,04 €. Ostvareno je povećanje prihoda od 70,92% u odnosu na prethodnu uslijed organizacije konferencije koja se održava u srpnju: "International Conference of Enviromental Remote Sensing and GIS – ICERS“ koja okuplja globalnu zajednicu stručnjaka, akademika i entuzijasta u području daljinskih istraživanja i GIS-a, rješavanja kompleksnih problema u okolišu s posebnim naglaskom na geoprostorna rješenja za klimatske promjene, održivi razvoj i učinkovito upravljanje resursima - za koju su, osim primljenih sponzorstava, sudionici konferencije uplatili i kotizacije za prisustvovanje i sudjelovanje, a omogućeno je sudjelovanje te praćenje konferencije i u „online“ formatu.

Prihodi po posebnim propisima su ostvareni u visini od 25.796,02 € iz izvora 43 – Ostali prihodi za posebne namjene te se odnose na prihode od školarina, zamolbi, za izradu studentskih iskaznica te su ostvareni u postotku većem za 28% u odnosu na prethodnu godinu.

Prihodi od pomoći su ostvareni u visini od 659.211,12 €, a u najvećem se dijelu odnose na prihode primljene od Hrvatske zaklade za znanost za financiranje mladih znanstvenika i doktoranada te projekte zaklade u iznosu od 297.746,81 €. Zaprimljena je i nadoknada troškova za razdoblje preseljenja za vrijeme obnove fakulteta u iznosu od 117.714,97 € te se očekuje i konačna uplata nadoknade ovih rashoda. Ovi prihodi su ostvareni u većem iznosu okvirno za 32% u odnosu na prethodnu godinu, a uključuju i prihode za provedbu institucionalnih istraživačkih projekata iz državnog proračuna. Prihodi iz izvora 51 – Pomoći EU u iznosu od 129.739,00 € ostvareni su u povećanju od 17% , poglavito dodijeljenih od strane Europske svemirske agencije te za završetak tri manjih Erasmus+ projekta iz prethodnih godina. Zaprimljeni su i prihodi za održavanje druge ljetne škole Hvar „2nd European solar physics division (ESPD) summerschool“ koja se održala u Dubrovniku u iznosu od 4.400,00 €. Zaprimljena je i uplata za prvo odobreno izvješće novog projekta Interreg Climanatres u iznosu od 21.940,88 € iz izvora 56311 – Europski fond za regionalni razvoj – predfinanciranje iz izvora 11 Opći prihodi i primici. Ukupno povećanje prihoda od pomoći iznosi 243,08% u odnosu na isto razdoblje prethodne godine.

Izvršenje financijskog plana je u prvoj polovini godine u visini 54,91% razine izvršenja financijskog plana, ali s ukupnim povećanjem prihoda za 30,69% u odnosu na prethodnu godinu.

Rashodi i izdaci

Ukupni rashodi i izdaci su izvršeni u visini od 3.961.661,40 €, od čega je 1.942.465,30 € utrošeno na rashode za zaposlene, 478.407,22 € za materijalne rashode, 12.775,97 € za financijske rashode, 1.336.493,18 € za subvencije i pomoći dane u inozemstvo i proračunskim korisnicima prijenosima EU sredstava u sklopu projekata, 4.430,53 € za stipendiranje školarina poslijediplomskih i doktorskih studija te 187.089,20 € za rashode za nabavu nefinacijske imovine.

Veći rashodi se poglavito odnose na visoke iznose prijenosa partnerskim institucijama i poduzeću u sklopu Erasmus+ projekata “Curricula innovation in climate-smart urban development based on green and energy efficiency with the nonacademic sector – PASEC“, „Implementation of Digital Excellence and Establishment of Competitiveness Centres in Tourism and Hospitality Education in South-East African Countries - DEXIT“ i „Developing Higher Education on Sustainable Development and Social Responsibility Using Digital Twin Tools - DTT4SD” unutar i izvan EU, a za koje su sredstva zaprimljena u prethodnoj proračunskoj godini. Izvršeni su i prijenosi po projektima Europske svemirske agencije „RISK4RISK“ i „MyGreenYard“. Iz navedenih razloga, izvršenje financijskog plana iznosi 78,70% planiranog. Projekti su ugovoreni tek u posljednjem tromjesječju prethodne godine, kada je financijski plan već bio predložen. 

Izvršenje sredstava iz državnog proračuna iz izvora 11 – Opći prihodi i primici iznosi 50,82%, što ukazuje na izvršavanje rashoda sukladno planiranom. 

Od nefinancijske imovine iz državnog proračuna nabavljena je oprema za zaštitu, server za virtualizaciju u svrhu digitalizacije uz druge manje rashode napajanja te je iz tog razloga izvršenje ovih rashoda 65,25%. Nabavljeni su i suvremeni i potrebni mjerni i kontrolni uređaji u sklopu znanstveno-istraživačke djelatnosti i institucionalnih istraživačkih, multidisciplinarnih - „NPOO“ projekata: „mirrorless“ kamera, bionički robopas za kameru, mobilni 3D scanner, digitalni nivelir, meteorološka stanica, senzor za praćenje razine vode te GNSS prijamnik „Trimble“.
Iz vlastitih prihoda plaćen je iznos utvrđen proračunskim nadzorom Ministarstva financija za jedan od projekata financiranog iz europskih sredstava za koji je ugovor raskinut u ukupnom iznosu glavnice i kamata od 116.052,09 € te je iz ovog razloga viši postotak izvršenja izvora u odnosu na planirano, te u odnosu na prethodnu godinu. 

Prijenos sredstava iz prethodne godine i prijenos sredstava u sljedeće razdoblje

Iz 2025. godine u sljedeće razdoblje Sveučilište u Zagrebu Geodetski fakultet prenosi 1.755.205,70 €. Viši iznosi u odnosu na prethodnu godinu se uglavnom odnose na primljena sredstva za tri nova veća Erasmus+ projekta za koje je Geodetski fakultet zaprimio sredstva krajem prethodne godine u odnosu na jedan u prethodnoj te na zaprimljena sredstva za financiranje Programskog ugovora u ovoj godini koja će se utrošiti sukladno tijeku projekata ili planiranim rashodima tijekom godine. Ukupan iznos se odnosi na višak prihoda ostvaren ili prenesen iz svih izvora - prenesenog viška sredstava iz prethodnih ili 2025. godine ostvarenog od tržišne djelatnosti, školarina, za izvršavanje aktivnosti aktivnih projekata iz EU sredstava i onih za koje su primljene pomoći, a sadrži i preostala sredstva od završenih aktivnosti koja će se utrošiti u narednim razdobljima.

